Perd la cartera mentre roba i quan ho denuncia es troba el gendre de les víctimes
Li hauria caigut la cartera en fugir de l'habitatge on volia robar a Sant Esteve Sesrovires i el van detenir en coincidir amb el gendre de les víctimes quan va anar a denunciar el suposat robatori de la seva documentació
Redacció 13 Nov 2015 - 14.03
La comissaria dels Mossos d'Esquadra a Martorell, on van coincidir el gendre de les víctimes i el lladre (Google maps)
Els Mossos d'Esquadra han detingut un home que hauria intentat robar a casa d'uns avis a Sant Esteve Sesrovires, al Baix Llobregat, i hauria perdut la cartera durant l'intent.
Els fets van passar el 31 d'octubre passat, quan quatre homes haurien accedit a l'habitatge trencant els vidres. No obstant això, dins de la casa hi havia una parella d'avis que mirava la televisió amb els llums apagats. Les víctimes, en sentir els sorolls, es van posar a cridar i els intrusos van marxar corrents. Va ser llavors quan a un d'ells li va caure la cartera.
Dos dies després de l'assalt, el gendre va anar a la comissaria dels Mossos d'Esquadra a Martorell per denunciar els fets amb la documentació del presumpte autor de l'assalt i, casualment, a la zona d'espera va coincidir amb el presumpte lladre, que anava a denunciar el robatori de la seva cartera.
El sospitós va ser detingut immediatament a la mateixa comissaria. A partir d'aquí, els Mossos van detenir dues persones més que haurien participat en l'intent de robatori. La investigació segueix oberta per detenir el quart lladre.
Els arrestats tenien gairebé 68 antecedents per afers similars. Un d'ells ha ingressat a la presó i els altres han quedat en llibertat amb càrrecs.